Pasga2 - Dalpark Kaléo Gemeente
Ontdek Jesus in die Pasga en leef in Sy genesing vandag.
In Psalm 105 vertel die Psalmdigter van die heel eerste Paasfees en wat op daardie dag gebeur het. In vers 37 sê hy: (Daardie oggend van God se nuwe begin) het Hy sy volk uitgelei, belaai met silwer en goud. In geeneen van die stamme het iemand uitgesak nie. Geeneen was verswak nie. Geeneen was siek nie. Elkeen was gesond om die tog aan te pak. Al was hulle slawe, was hulle ryk. Hulle het met die rykdom van die land daar weggetrek.
Wat het daardie nag van God se nuwe begin gebeur? Wat het gebeur dat in ‘n skare van bykans 2 miljoen mense wat daar weggetrek het, nie een van hulle verswak of siek was nie? Wat het hulle versterk en krag gegee vir die dag van more? Wat het vir hulle voorsien om met die rykdom van Egipte daar weg te gaan?
Die antwoord lê in God se handeling met hulle en spesifiek in die eet van die Pasga,
die bloed van die Lam, die eet van die Lam. Die eet van die brood en die bitterkruie het nuwe lewe vir hulle bewerk.
As ons deur die bril van die kruis na die Pasga kyk, dan sien ons dat dit op ‘n wonderlike wyse heenwys na Jesus en wat Hy vir ons sou kom volbring. Ontdek in hierdie boodskap vir Jesus in die Pasga… en leef in sy genesing vandag.
Die genesing wat jy vandag nodig het, lê dalk op verskillende vlakke. Moontlik is dit finansiële uitkoms, fisiese genesing, emosionele genesing of dalk geestelike genesing.
Goeie Vrydag verkondig: Genesing is vir jou voorsien in die bloed en die wonde en die dood van die Paaslam.